Elektrisk Panda er lille, men Grande

Den har været på skitseblokke i mere end fem år, men nu har Stellantis endelig vist de første billeder af den kommende Fiat Grande Panda. En elektrisk bil i b-segmentet, der er kraftigt inspireret af 1980’ernes Panda.

Planen er, at bilen lanceres senere på året og at Grande Panda bliver den første model i en større Panda-familie, med en ny model lanseret hvert år frem til 2027.

Fiat Grande Panda bliver den første model, der bygges på den nye  STLA-Smart “multi-energi” platform, der skal tackle både elbiler og plugin-hybrider. Således kommer Grande Panda altså også som hybrid.

Stellantis deler ikke nogen informationer om bilens tekniske bestykning, dem må vi vente med til den officielle lancering senere på året.

Med hensyn til prisen må vi også vente. Der har længe været spekuleret i, at Pandaen ville være Fiats bud på en 25.000 euros elbil. Altså en konkurrent til eksempelvis Renault 5 E-Tech og Volkswagen ID.2, der ligner en Polo men har indvendige dimensioner som en Golf.

Men planerne har hidtil været, at den elektriske Panda skulle baseres på den samme CMP-platform som eksempelvis Citroën ë-C3. Det bliver den altså ikke og det kan måske skubbe prisen i den – for os forbrugere – forkerte retning.

Til gengæld åbner det samtidig for, at Fiat Grande Panda kan få længere rækkevidde og hurtigere opladning end den lidt blodfattige ë-C3, der p.t. går i stå efter 326 WLTP-kilometer.

Herunder et billede af Fiat Panda, frisk fra fabrikken i 1980 …

Elektrisk Panda er lille, men Grande